**CONCURSUL „Pe urmele lui Eminescu”**

**Decembrie 2023**

Clasa a VII-a

**Se dă textul**:

„Într-o bună dimineață, când Gregor Samsa se trezi în patul lui, după o noapte de vise zbuciumate, se pomeni metamorfozat într-o gânganie înspăimântătoare. Zăcea întins pe spatele său tare ca o carapace și, când își ridica puțin capul, își vedea abdomenul cafeniu boltit în sus și divizat în segmente rigide, de forma unor arcuri; plapuma abia se mai ținea să nu alunece cu totul de pe această proeminență. Nenumăratele lui picioare, care erau jalnic de subțiri în comparație cu dimensiunile sale de altădată, îi tremurau, neajutorate, înaintea ochilor.

„Ce s-a întâmplat cu mine?” îi trecu prin gând. Nu era vis. În jur se afla camera lui liniștită – o adevărată cameră omenească, deși cam mică – cuprinsă între cei patru pereți pe care-i cunoștea atât de bine. Deasupra mesei, pe care se vedea împrăștiată o colecție de mostre de stofe – căci Samsa era voiajor comercial – stătuse atârnată fotografia ce-o tăiase deunăzi dintr-o revistă ilustrată și o pusese într-o ramă frumoasă, aurită. [...]

Privirea lui Gregor luneca apoi spre fereastră, și vremea mohorâtă de afară – căci se auzeau picurile de ploaie țîrâind pe glaful de tablă – îl făcu profund melancolic.

„Ce-ar fi dac-aș mai trage un pui de somn și voi uita de toate smintelile astea?” gândi el, dar ideea se dovedi întru totul nerealizabilă, deoarece se obișnuise să doarmă pe partea dreaptă și, în situația actuală, nu se putea întoarce în poziția respectivă.”

(Franz Kafka – *Metamorfoza*)

**Cerință**:

Imaginează-ți că tocmai ți s-a îndeplinit visul de a te metamorfoza (transforma) în orice dorești. Scrie un text narativ, de cel puțin 250 de cuvinte, în care să-ți prezinți procesul metamorfozei și modul în care ți s-a îndeplinit, incluzând o secvență descriptivă de 60 de cuvinte, o secvență explicativă de 30 de cuvinte și o secvență dialogată de 4 replici. Dă un titlu sugestiv compunerii tale.